Theuns & Kirsti Duvenhage – Troue van die jaar kompetisie
Theuns & Kirsti Duvenhage
Ons het ingeskryf vir troue van die jaar omdat ons (en seker elke ander paartjie wat inskryf) werklik glo ons troue was DIE troue van die jaar 😉
Ons het Oktober 2018 verloof geraak, my ouers sowel as Theuns se ouers is in April getroud, so ons het dit goed gedink om ook in April te trou, dit is tog die mooiste tyd van die jaar met skraal kanse vir reën (as jy 'n buitelig troue wil hê).
Ons was oppad terug Witbank toe (ons tuisdorp) na die naweek wat ons verloof geraak het by Badplaas. Tussen niks en nêrens buite die klein verlate dorpie van Carolina, sien ons 'n bordjie "Acorn Guest Farm" soos een mens se ons gelyk "kom ons trou daar!"
Die Maandag het ek gebel, daar is een datum in April oop, die 20ste, as ons voor Woensdag boek kan ons 25% af kry op 'n promosie wat hulle gehardloop het. Ek het vir Theuns gebel, hy se vir my ek moet die deposito betaal! Eers 2 weke na die deposito betaal is, kon ons (uiteindelik) vir die eerste keer na die venue gaan kyk. Dit was alles wat ons verwag het en nog meer.
Alles het in plek geval (nie altyd soos ons beplan het nie, maar vir die beste). Ons troue was intiem, elke persoon wat daar was speel 'n groot rol in ons lewens en het bygedra, soos byvoorbeeld ons troukoek wat ons geskenk gekry het by 'n vriendin.
Woorde kan nie beskryf hoe mens voel op daardie dag nie, maar niks is beter as om te sien hoe alles in plek val vir jou en jou geliefde nie.
Die volgende oggend voor ons vroeg-vroeg op pad is na ons wittebrood het ek net gou 'n draai gaan maak by my ouers, my pa se toe "Mag julle huwelik so mooi wees soos julle troudag" en ons kan met alle eerlikheid se, as ons huwelik so mooi gaan wees soos ons troudag, het ons so baie om na uit te sien.